Vreugde vir SA dokters: Tweeling op pad huis toe | Maroela Media
Uwenzile en Uyihlelile Silongoyane wat tydens ‘n ses uur lange operasie by die Netcare Unitas-hospitaal suksesvol van mekaar geskei is Foto: ANA
“Die babas is ontslaan, maar ons sal hulle nog twee dae in die hospitaal hou as gevolg van die logistiek om hulle na hul huis in Swaziland te vervoer,” het Robert Jordaan, die hospitaal se algemene bestuurder, Dinsdag gesê. “Uwenzile en Uyihlelile Silongoyane sal Donderdagoggend vroeg die hospitaal verlaat, so ons doen net alles in ons vermoë om seker te maak alles gaan vlot verloop wanneer hulle huis toe gaan.”
Hy het gesê die hospitaal het ŉ oornagfasiliteit waar die ouers verniet in die hospitaal kan oornag. “Ons het gevoel dit is noodsaaklik dat hulle naby die babas bly terwyl hulle hier is. Die ouers het die hele tyd hier gebly. Dis fantasties om te weet dat die babas huis toe gaan, en nie na ŉ primêresorg-hospitaal nie.”
Jordaan het bygevoeg die “baie spesiale tweelingmeisies” het beduidende vordering gemaak en is die afgelope naweek uit die pediatriese hoësorgeenheid na die pediatriese saal oorgeplaas.
Hulle is deur middel van ŉ keisersnee by die Good Shepherd-hospitaal in Siteki, Swaziland, op 2 Januarie vroeggebore op 36 weke, as ŉ Siamese tweeling. Hulle het tydens hul geboorte saam 4,21 kg geweeg.
Hulle onderlywe was aan mekaar geheg, maar hulle het nie enige noodsaaklike organe gedeel nie. Hulle is deur die Swazilandse regering se Phalala-fonds op 15 Januarie na Unitas-hospitaal oorgeplaas, ŉ paar dae voor die prosedure om hulle te skei.
Jordaan het gesê Uwenzile en Uyihlelile het ŉ spesiale plek in die harte van die personeel ingeneem, veral die dokters wat vir hul sorg verantwoordelik was.
“Netcare Unitas-hospitaal was bevoorreg om ŉ deel te speel om dié mooi jong meisies ŉ kans te bied op ŉ gesonde, gelukkige toekoms. Dit is ŉ noemenswaardige mylpaal in die hospitaal se geskiedenis, en dit is die eerste keer wat ŉ Siamese tweeling by die hospitaal geskei is,” het hy gesê.
Die tweeling se ouers is die 20-jarige Bongekile Simelane en haar man, Mbongeni Sihlongonyane. Hulle was Dinsdag oorstelp van vreugde tydens die fotosessie by die hospitaal.
Dr. Mariza de Villiers, die pediatriese sjirurg wat die prosedure gelei het, het gesê die prosedure was redelik eenvoudig, omdat hulle nie enige noodsaaklike organe gedeel het nie. “Dit was die fyner besonderhede wat die probleem was. Ons het ŉ groot span gehad, en almal het voor die tyd saam vergader om alles te beplan. Daar was 11 verpleegpersoneel wat in twee spanne verdeel is,” het sy gesê. “Die sjirurgiese personeel was vier persone, insluitend dr. Paul Stevens en ek. Ons het ook twee assistente gehad wat ons kom help het. Die narkosespan was dr. Henrika Rossouw, dr. Sandra Spijkerman, dr. Marleen Odendaal en dr. Jeanri Smith.”
Die trotse ouers Bongekile Simelane en Mbongeni Silongoyane by die Netcare Unitas-hospitaal op 7 Februarie 2017 nadat hul tweelingdogters Uwenzile en Uyihlelile tydens ‘n ses uur lange operasie suksesvol van mekaar geskei is Foto: ANA
Dr Mariza de Villiers Foto: ANA
Baie geluk aan die span.
Ai, hoe trots voel ek nou. Voorspoed aan die gesin.
Só trots op die Dr Marisa en die res van die mediese span!
Die dokters het n puik werk gedoen maar wat kos dit die belastingbetalers. Ons raak ook nou moeg om vir alles te betaal in hierdie land.
“m” – volgens die berig is dit deur die Swazilandse regering se Phalal-fonds betaal. Niks met jou belasting nie.
Raak so moeg vir almal se negatiewe kommetare!
Sê eerder well done en sterkte vir die twee bloedjies!
m. As jy die berig gelees het sou jy gesien het dit kos ons belastingbetalers nie een enkele sent nie.
Baie vroue dokters betrokke…..baie trots op julle. En net geluk en liefde vir die ouers met hulle baba dogtertjies. God het ons almal geskape na sy beeld.
Baie geluk. Dit is so dat die Zwazi land regering vir dit betaal. Maar onthou waar kry hulle geld. Natuurlik by Zuma en dan het die koning nog die vermetelheid”gehad om kommissie te vra op geld wat hy by ons “leen”